PATVIRTINTA

Vilniaus savivaldybės Grigiškių gimnazijos

direktoriaus 2022 m. lapkričio 28 d.

įsakymu Nr. V-328

VILNIAUS SAVIVALDYBĖS GRIGIŠKIŲ GIMNAZIJOS TARYBOS NUOSTATAI

# BENDROJI DALIS

1. Gimnazijos taryba yra aukščiausia Gimnazijos savivaldos institucija. Gimnazijos taryba telkia Gimnazijos mokinių, mokytojų, tėvų (kitų atstovų pagal įstatymą) bendruomenę, vietos bendruomenę demokratiniam Gimnazijos valdymui, padeda spręsti Gimnazijai aktualius klausimus, atstovauti teisėtiems Gimnazijos interesams.
2. Gimnazijos taryba grindžia savo veiklą Lietuvos Respublikos konstitucija, Švietimo ir kitais įstatymais, Vaiko teisių konvencija, Lietuvos Respublikos Vyriausybės nutarimais, Švietimo ir mokslo ministerijos teisės aktais, Lietuvos bendrojo lavinimo mokyklos Bendrųjų nuostatų pagrindu parengtais gimnazijos nuostatais.

# PAGRINDINĖ VEIKLA

1. Gimnazijos taryba:
   1. dalyvauja mokinių ugdymo turinio, atliepiančio pagrindines regiono švietimo nuostatas, individualius gimnazijos bendruomenės poreikius, formavime;
   2. dalyvauja dedant tvirtus mokinių dorovės ir sveikos gyvensenos pagrindus, skiepijant bendrąsias žmogaus vertybes, lavinant gebėjimus jomis grįsti savo gyvenimą;
   3. teikia siūlymus dėl gimnazijos veiklos prioritetų ir perspektyvų, strateginių tikslų, uždavinių ir jų įgyvendinimo priemonių;
   4. talkina gimnazijai, organizuojant mokytojų ir kitų darbuotojų bei mokinių poilsį, popamokinę veiklą.

# STRUKTŪRA IR FUNKCIJOS

1. Gimnazijos tarybą sudaro 5 mokytojai, 5 tėvai (globėjai, rūpintojai), 5 mokiniai ir vietos bendruomenės atstovas
2. Mokytojus į gimnazijos tarybą renka mokytojų taryba, tėvus – visuotinis tėvų susirinkimas (balsuojant elektroniniu būdu), mokinius deleguoja Mokinių taryba, Grigiškių bendruomenės atstovą deleguoja Grigiškių seniūnija.
3. Gimnazijos taryba:
   1. teikia siūlymus dėl Gimnazijos strateginių tikslų, uždavinių ir jų įgyvendinimo priemonių;
   2. svarsto Gimnazijos strateginį planą, metiną veiklos planą, ugdymo planą, Gimnazijos nuostatus, Gimnazijos darbo tvarkos taisyklės, kitus Gimnazijos veiklą reglamentuojančiuss dokumentus, teikiamiems Gimnazijos direktoriaus;
   3. teikia Gimnazijos direktoriui siūlymus dėl Gimnazijos vidaus struktūros tobulinimo,
   4. svarsto Gimnazijos pajamų ir išlaidų sąmatą, prižiūri Gimnazijos finansinę veiklą, atlieka visuotinę Gimnazijos valdymo priežiūrą;
   5. teikia Gimnazijos direktoriui siūlymus dėl Gimnazijos veiklos tobulinimo;
   6. turi teisę gauti visą informaciją apie Gimnazijos veiklą;
   7. teikia Gimnazijos savininko teises ir pareigas įgyvendinančiai institucijai siūlymus dėl Gimnazijos materialinio aprūpinimo, veiklos tobulinimo;
   8. svarsto mokytojų, mokinių ir tėvų (kitų atstovų pagal įstatymą) savivaldos institucijų ar Gimnazijos bendruomenės narių iniciatyvas ir teikia siūlymus Gimnazijos direktoriui;
   9. teikia siūlymus dėl Gimnazijos darbo tobulinimo, saugių mokinių ugdymo ir darbo sąlygų sudarymo, talkina formuojant Gimnazijos materialinius, finansinius ir intelektinius išteklius;
   10. mokytojų tarybos teikimu svarsto mokinių elgesio normų pažeidimus;
   11. teikia siūlymus dėl gimnazijos psichologinio mikroklimato, nagrinėja demokratinių santykių formavimąsi, inicijuoja gimnazijos ir šeimos bendradarbiavimą;
   12. svarsto Gimnazijos direktoriaus teikiamus klausimus;
   13. kiekvienais metais vertina Gimnazijos direktoriaus metų veiklos ataskaitą, direktoriaus metų veiklos ataskaitą įvertinusi nepatenkinamai, kreipiasi į merą ir prašo jo įvertinti direktoriaus darbą.

# IV. TEISĖS IR PAREIGOS

1. Gimnazijos taryba turi teisę:
   1. koreguoti sociokultūrinės aplinkos poveikį mokinių ugdymui (si);
   2. sustabdyti kitų savivaldos institucijų sprendimus, kol jų teisingumą ištirs aukštesnės organizacijos;
   3. teikti pasiūlymus dėl gimnazijos vadovų vadybinės ir mokytojų pedagoginės veiklos;
   4. gauti iš administracijos informaciją apie gimnazijos veiklą.
2. Gimnazijos tarybos nariai privalo:
   1. laikytis gimnazijos tarybos nuostatų;
   2. vykdyti savo įsipareigojimus;
   3. bendrauti su mokytojais, sprendžiant mokinių ugdymosi klausimus.

# VEIKLOS ORGANIZAVIMAS

1. Gimnazijos tarybos posėdžiai šaukiami esant reikalui, bet ne rečiau kaip vieną kartą per ketvirtį. Pirmąjį Gimnazijos tarybos posėdį šaukia Gimnazijos direktorius be balso teisės, kitus – Gimnazijos tarybos pirmininkas, bet inicijuoti gali ir Gimnazijos direktorius arba tarybos nariai. Posėdis teisėtas, jei jame dalyvauja ne mažiau kaip du trečdaliai narių. Nesant kvorumo, nutarimai nepriimami.
2. Nutarimai priimami paprasta posėdyje dalyvaujančiųjų narių balsų dauguma. Balsams pasiskirsčius po lygiai, lemia pirmininko balsas.
3. Gimnazijos tarybai vadovauja pirmininkas, jo nesant – pirmininko pavaduotojas. Gimnazijos tarybos pirmininką ir pavaduotoją pirmojo posėdžio metu atviru balsavimu renka Gimnazijos tarybos nariai. Tarybos nariai gali atšaukti pirmininką ir pavaduotoją.
4. Gimnazijos tarybos dokumentus teisės aktų nustatyta tvarka tvarko Gimnazijos tarybos sekretorius, išrenkamas iš Gimnazijos tarybos narių atviru balsavimu balsų dauguma pirmojo posėdžio metu visam kadencijos laikotarpiui.
5. Gimnazijos tarybos sudėtį tvirtina Gimnazijos direktorius.
6. Gimnazijos tarybos posėdyje be balso teisės gali dalyvauti socialiniai partneriai, bendruomenės nariai, rėmėjai, Gimnazijos direktorius, direktoriaus pavaduotojai.
7. Likus ne mažiau kaip dviem mėnesiams iki Gimnazijos tarybos kadencijos pabaigos, skelbiami nauji Gimnazijos tarybos rinkimai. Pasibaigus Gimnazijos tarybos kadencijai, Gimnazijos taryba baigia savo veiklą ir perduoda savo įgaliojimus naujai išrinktai Gimnazijos tarybai.
8. Gimnazijos taryba paleidžiama:
   1. reikalaujant 1/2 Gimnazijos tarybos narių;
   2. likviduojant Gimnaziją.
9. Gimnazijos taryba už savo veiklą vieną kartą per metus atsiskaito Gimnazijos bendruomenei.
10. Gimnazijos tarybos nutarimus, prieštaraujančius įstatymams ar kitiems norminiams teisės aktams, gimnazijos direktorius ar steigėjas tarybai siūlo svarstyti iš naujo, o jai tokių sprendimų nepakeitus, ginčas sprendžiamas įstatymų nustatyta tvarka.

# ATSAKOMYBĖ

1. Gimnazijos tarybos nariai, kurie be pateisinamų priežasčių nedalyvauja posėdžiuose, gali būti šalinami iš tarybos narių.

# REORGANIZAVIMAS IR LIKVIDAVIMAS

1. Gimnazijos taryba reorganizuojama ar likviduojama, kai pažeidžiami įstatymai ar Gimnazijos tarybos nuostatai.
2. Gimnazijos taryba reorganizuojama ar likviduojama visuotinio gimnazijos bendruomenės susirinkimo sprendimu 2/3 balsų dauguma nuo dalyvaujančių skaičiaus.